b'\n_START_ARTICLE_\nArturo Casado\n_START_SECTION_\nKariera\n_START_PARAGRAPH_\nCasado je nase prvi\xc4\x8d opozoril kot mladinec leta 2001, ko je v teku na 1500 m na Evropskem mladinskem prvenstvu osvojil bronasto kolajno. Naslednje leto se je nato udele\xc5\xbeil Svetovnega mladinskega prvenstva in zasedel kon\xc4\x8dno \xc5\xa1esto mesto. Po dalj\xc5\xa1em obdobju brez vidnej\xc5\xa1ih izidov na mednarodni atletski sceni se je leta 2005 izstrelil v sam svetovni vrh. Na Evropskem dvoranskem prvenstvu je namre\xc4\x8d sredi doma\xc4\x8dega Madrida osvojil \xc4\x8detrto mesto in ta dose\xc5\xbeek kmalu nadgradil \xc5\xa1e z zmago na Evropskem prvenstvu do 23 let. Odli\xc4\x8dno je nastopil tudi na Sredozemskih igrah v Almer\xc3\xadi, saj je \xc5\xa0paniji s \xc4\x8dasom 3:45.61 prinesel zlato kolajno. Vrhunec sezone pa je zanj napo\xc4\x8dil v za\xc4\x8detku avgusta, ko je nastopil na Svetovnega prvenstva v Helsinkih. Sredi finske prestolnice se je uvrstil v svoj prvi finale Svetovnih prvenstev in se nato s \xc4\x8dasom 3:39.45 uvrstil na peto mesto. Za zmagovalcem, Bahrajncem Ra\xc5\xa1idom Ramzijem, je zaostal za nekaj manj kot dve sekundi, do brona pa mu je zmanjkala sekunda in pol._NEWLINE_Leta 2006 je nastopil na Evropskem prvenstvu v G\xc3\xb6teborgu in zasedel \xc4\x8detrto mesto, z okoli sekundo zaostanka za tretjeuvr\xc5\xa1\xc4\x8denim rojakom Juanom Carlosom Higuerom. Na Evropskem dvoranskem prvenstvu 2007 je Casado s sotekmovalci slavil kar trojno zmago. Na najvi\xc5\xa1jo stopni\xc4\x8dko se je zavihtel Higuero, drugi je bil Diego Gallardo, tretji pa Casado. Tistega leta je sledilo \xc5\xa1e Svetovno prvenstvo v japonski Osaki, kjer so se vsi trije \xc5\xa1panski junaki z Evropskega dvoranskega prvenstva prebili v finale. Tam pa se je vrstni red obrnil, saj je bil najbolj\xc5\xa1i \xc5\xa0panec prav Casado, ki je s \xc4\x8dasom 3:35.62 v cilj pritekel kot sedmi. Leta 2008 sta se odvili dve za Casada zelo pomembni tekmovanji. Prvo je bilo Svetovno dvoransko prvenstvo, ki ga je organizirala doma\xc4\x8da Valencija. V teku na 1500 m je zmagal Etiopijec Deresse Mekonnen pred Kenijcem Danielom Kipchirchirjem Komenom, za bron sta se pomerila Casado in Higuero. Sre\xc4\x8dnej\xc5\xa1i je bil slednji, ki je s \xc4\x8dasom 3:38.82 rojaku za \xc5\xa1est stotink speljal kolajno._NEWLINE_Po finalnem teku je sledilo zadovoljstvo pri \xc5\xa1panskih navija\xc4\x8dih, saj je pri\xc5\xa1lo obvestilo, da so Mekonnena diskvalificirali zavoljo prestopa svoje \xc4\x8drte in da je kon\xc4\x8dni vrstni red Komen, Higuero in Casado. Diskvalifikacijo so odgovorni kasneje umaknili, tako da je Casado padel nazaj na prvotno \xc4\x8detrto mesto. Zatem so sledile Poletne olimpijske igre 2008 v Pekingu, na katerih je po zanesljivem preboju iz svoje kvalifikacijske skupine Casado izpadel v polfinalu. S \xc4\x8dasom 3:41.57 je namre\xc4\x8d zasedel \xc5\xa1ele 11. mesto, medtem ko se je v finale uvrstilo pet tekmovalcev avtomati\xc4\x8dno in \xc5\xa1e morebitna dva po \xc4\x8dasu. Za avtomati\xc4\x8dno uvrstitvijo v finale je zaostal za ve\xc4\x8d kot \xc5\xa1tiri sekunde._NEWLINE_Najve\xc4\x8dji dose\xc5\xbeek Casadove kariere je napo\xc4\x8dil z Evropskim prvenstvom 2010 v doma\xc4\x8di Barceloni. Sredi katalonske prestolnice je namre\xc4\x8d pritekel do zlate kolajne, pred Nemcem Carstenom Schlangenom in rojakom Manuelom Olmedom. Uspeh je bil \xc5\xa1e toliko ve\xc4\x8dji, saj je Casado postal eden od presenetljivo le dveh \xc5\xa1panskih atletov, ki so se pred doma\xc4\x8do publiko veselili naslova evropskega prvaka. Druga je bila Nuria Fern\xc3\xa1ndez, ki je prav tako slavila v tek na 1500 m._NEWLINE_Casado ima v svojih vitrinah tudi dva naslova \xc5\xa1panskega prvaka. V teku na 1500 m je bil najbolj\xc5\xa1i v dr\xc5\xbeavi v letih 2005 in 2008.'